Ungdommen som var under barnevernstjenesten dro flere ganger til Bergen sentrum for å prostituere seg. Det var likevel ingen som gjorde noe.

Jenten skal ved noen tilfeller ha blitt utsatt for mishandling. Politiet ble varslet, men henla saken.

I en tilsynsrapport får barnevernstjenesten og institusjonen hard kritikk av Fylkeslegen i Hordaland.

– Vi ser svært alvorlig på at dette kunne skje. Dette er et nytt overgrep, som i tillegg skjer i det offentliges regi, på et barn som tidligere hadde vært utsatt for omsorgssvikt, sier fylkeslege Helga Arianson til BT.

Mente de ikke kunne stoppe henne

I tilsynsrapporten fra Fylkesmannen står det at altfor stort ansvar ble lagt på ungdommen selv, etter at barnevernstjenesten brøt kravet om oppfølging.

Videre står det at verken institusjonen eller barnevernstjenesten det gjelder, ser ut til å ha bedt om hjelp i saken. På spørsmål fra Fylkesmannen, mente begge instansene at det ikke var noe de kunne gjøre for å stoppe tenåringsjenten.

Fylkesmannen påpeker at institusjonen har rett og plikt til å sette nødvendige grenser.

– Vi mener at institusjonen burde satt slike grenser for å hindre at ungdommen prostituerte seg, oppsøkt andre fagmiljø for råd og veiledning og vurdert andre tiltak sammen med barnevernstjenesten, skriver de i rapporten.

De stiller seg undrende til at institusjonen mente den var i stand til å gi forsvarlig omsorg.

Fylkeslegen beklager

Det er, ifølge rapporten, satt i gang tiltak for å hindre at lignende kan skje igjen.

– Jeg beklager sterkt at oppfølging av barnet ikke har vært god nok i en periode under institusjonsoppholdet, sier lederen av barnevernstjenesten i den aktuelle bydelen i Bergen til BT.